Itukusima Sîn-siā

Itukusima Sîn-siā (Ji̍t-gí: 厳島神社), tiàm-tī Ji̍t-pún Itukusima ê Sîn-tō sîn-siā, ū 1400 nî kú ê le̍k-sú. Itukusima sī Hirosima Koān Hatukaiti-chhī (廿日市市) ê 1 lia̍p tó. Sîn-siā pún-sin sī UNESCO Sè-kài Ûi-sán chi-it. I ê torii (鳥居) ê hêng-iáⁿ te̍k-pia̍t chhut-miâ, khoàⁿ--khí-lâi bē-su chhāi toà chúi-bīn-siōng. Sîn-siā chū 6 sè-kí tī teh kàu taⁿ. Tī 1168 nî (Pêng-an Sî-tāi) Taira no Kiyomori (平清盛) chit ê chiong-kun chhut-chîⁿ khí bo̍k-chêng ê kiàn-tio̍k-bu̍t. Itukusima í-chá ū sîn-sèng ê tē-ūi, it-poaⁿ lâng bē-tit ta̍h--khí-lih, kàu taⁿ iû-goân m̄-chún lâng tâi toà hia; sîn-siā chū án-ne khí tiàm hái-kháu, beh chham-koan ê lâng tio̍h chē chûn-á koè torii chiah ē-sái khì kàu sîn-tiān. Sîn-siā chū 1168 nî tō ū chhāi torii tī hiān-chāi ê tē-tiám, m̄-koh hiān-chú-sî chit chō sī 1875 nî li̍p ê, chhâ-chit iōng chiuⁿ-chhiū, koân 16 kong-chhioh, siat-kè-siōng ū chò 4 ki kha, khah chāi. Chit ê kéng-tì lâng kóng sī Ji̍t-pún Sam-kéng (日本三景) chi-it. Torii tīⁿ-lâu ê sî-chūn chhin-chhiūⁿ phû tī chúi-bīn; khó-lâu ê sî-chūn, kiâⁿ-lō͘ ē-tàng thàng hoāⁿ. Pài-hóng-chiá sî-kiâⁿ kā gîn-kak-á chiⁿ ji̍p khì mn̂g-thiāu pit-sûn ê só͘-chāi, siâng-sî hē goān. Mā ū lâng khó-lâu sî toà hia khioh hái-sán (shellfish). Àm-sî tó-siōng ū phah teng chhiō. Sîn-siā pō͘-hūn ê kiàn-siat tī 2004 nî 9 goe̍h 5 khì hō͘ hong-thai phah sńg-tn̄g.